ROZHODNUTIE RADY
z 20. decembra 2005
o podpísaní a predbežnom vykonávaní Dohody vo forme výmeny listov medzi Európskym spoločenstvom a Bieloruskou republikou, ktorou sa mení a dopĺňa Dohoda medzi Európskym spoločenstvom a Bieloruskou republikou o obchode s textilnými výrobkami
(2005/948/ES)
RADA EURÓPSKEJ ÚNIE,
so zreteľom na Zmluvu o založení Európskeho spoločenstva, a najmä na jej článok 133 v spojení s prvou vetou článku 300 ods. 2,
so zreteľom na návrh Komisie,
keďže:
(1)
Komisia dojednala v mene Spoločenstva dvojstrannú dohodu s cieľom predĺžiť o ďalší rok súčasnú dvojstrannú dohodu a protokoly o obchode s textilnými výrobkami s Bieloruskou republikou s viacerými úpravami množstevných obmedzení.
(2)
S výhradou možného uzavretia k neskoršiemu dátumu by dohoda mala byť podpísaná v mene Spoločenstva.
(3)
Táto dvojstranná dohoda by sa mala predbežne vykonávať od 1. januára 2006 až do ukončenia postupov požadovaných na jej uzavretie s výhradou recipročného predbežného vykonávania Bieloruskou republikou,
ROZHODLA TAKTO:
Článok 1
Týmto sa predseda Rady poveruje určiť osoby splnomocnené na podpis v mene Európskeho spoločenstva Dohody vo forme výmeny listov medzi Európskym spoločenstvom a Bieloruskou republikou, ktorou sa mení a dopĺňa Dohoda medzi Európskym spoločenstvom a Bieloruskou republikou o obchode s textilnými výrobkami (ďalej len „dohoda“) s výhradou jej uzavretia k neskoršiemu dátumu.
Článok 2
Dohoda sa predbežne vykonáva od 1. januára 2006 až do jej formálneho uzavretia a s výhradou recipročného predbežného vykonávania dohody Bieloruskou republikou.
Text dohody je pripojený k tomuto rozhodnutiu.
Článok 3
1. Ak Bielorusko nesplní svoje povinnosti podľa odseku 2.4 tejto dohody, kvóta pre rok 2006 sa zníži na úroveň platnú v roku 2005.
2. Rozhodnutie vykonať odsek 1 sa prijme v súlade s postupmi uvedenými v článku 17 nariadenia Rady (EHS) č. 3030/93 z 12. októbra 1993 o spoločných pravidlách pre dovozy určitých textilných výrobkov z tretích krajín (1).
Článok 4
Toto rozhodnutie sa uverejní v Úradnom vestníku Európskej únie.
Toto rozhodnutie nadobúda účinnosť dňom nasledujúcim po jeho uverejnení.
V Bruseli 20. decembra 2005